	
POZIV JAVNOSTI ZA DOSTAVU MIŠLJENJA, PRIMJEDBI I PRIJEDLOGA
NACRTU PRIJEDLOGA PRAVILNIKA O PROVEDBI POSTUPAKA JEDNOSTAVNE NABAVE


	RAZLOZI DONOŠENJA AKTA/DOKUMENTA
	Zakonom o izmjenama i dopunama Zakona o javnoj nabavi iz 2026. godine („Narodne novine“ broj 48/26, stupio na snagu 16. svibnja 2026. godine), a vezano za jednostavnu nabavu, propisani su:
uvećani pragovi za primjenu Zakona o javnoj nabavi zbog usklađivanja s pragovima drugih članica EU (zakon se ne primjenjuje na nabavu roba i usluga te provedbu projektnih natječaja procijenjene vrijednosti (bez PDV-a) manje od 50.000,00 eura te radova procijenjene vrijednosti manje od 100.000,00 eura, iznimno na jednostavnu nabavu primjenjuje se posebna zakonska odredba koja regulira jednostavnu nabavu); pravila za provedbu jednostavne nabave; pragovi iznad kojih postoji obveza provedbe postupka jednostavne nabave u modulu EOJN RH, a u kojem postoji obveza javne objave, sve kako bi se postigla veća transparentnost te pridonijelo antikoruptivnom učinku; obveza poštivanja načela nabave i uređenja sukoba interesa; za nabavu procijenjene vrijednosti iznad 15.000,00 eura određena je obveza osiguranja pravne zaštite te obveza naručiteljima uskladiti opći akt kojim se uređuju pravila, uvjeti i postupci jednostavne nabave u roku od 3 mjeseca od dana stupanja na snagu tog zakona.
Ovim Nacrtom prijedloga Pravilnika vrši se usklađenje s navedenim zakonom, ali se ujedno, osobito s obzirom na iskustva u provedbi postupaka jednostavne nabave sukladno postojećem Pravilniku, želi postići učinkovitija provedba tih postupaka u idućem razdoblju. Prilikom utvrđivanja Nacrta prijedloga Pravilnika cilj je bio podizanje transparentnosti nabave te poticanje tržišnog natjecanja i osiguranje jednakog tretmana svim gospodarskim subjektima koji sudjeluju u postupku nabave odnosno poticanje sudjelovanja malog i srednjeg poduzetništva na tržištu nabave. Ovaj cilj želi se postići kroz širu i dosljedniju primjenu elektroničkih sredstava komunikacije u odnosu na rješenja iz postojećeg Pravilnika, a osobito kroz digitalizaciju procesa jednostavne nabave putem EOJN RH te osiguranje učinkovite pravne zaštite u postupcima jednostavne nabave, a sve sukladno zakonom zadanim pravnim okvirom.
Iznimno, pojedine odredbe koje se odnose na provedbu jednostavne nabave te digitalnu razmjenu ugovora putem EOJN RH stupaju na snagu 1. rujna 2026. godine.
Opći akti kojima se uređuju pravila, uvjeti i postupci jednostavne nabave te planovi nabave moraju se uskladiti s odredbama istog Zakona do 16. kolovoza 2026. godine, te je stoga potrebno donijeti novi Pravilnik o provedbi postupaka jednostavne nabave.
Općina Brinje objavljuje na javno savjetovanje Pravilnik o provedbi postupaka jednostavne nabave na rok od 30 dana kako bi sukladno Zakonu isti bio donesen do 16. kolovoza 2026. godine. Novim Pravilnikom usklađuju se sa Zakonom pravila koja se odnose na pragove za provedbu jednostavne nabave, zatim pravila o sprječavanju, prepoznavanju i uklanjanju sukoba interesa, o osiguranju pravne zaštite gospodarskim subjektima i proširuje se mogućnost primjene elektroničkih sredstava komunikacije, a sve u cilju veće transparentnosti i daljnje digitalizacije jednostavne nabave.

	CILJEVI PROVOĐENJA SAVJETOVANJA
	Cilj provođenja savjetovanja sa zainteresiranom javnošću je upoznavanje javnosti sa nacrtom Prijedloga Pravilnika o provedbi postupaka jednostavne nabave te prikupljanje mišljenja, primjedbi i prijedloga, kao i eventualno prihvaćanje zakonitih i stručno utemeljenih mišljenja, primjedbi i prijedloga.

	
ROK ZA PODNOŠENJE MIŠLJENJA, PRIMJEDBI I PRIJEDLOGA

	
Rok za podnošenje mišljenja, primjedbi i prijedloga je od 01. srpnja do 31. srpnja 2026. godine.

	
ADRESA I NAČIN PODNOŠENJA MIŠLJENJA, PRIMJEDBI I PRIJEDLOGA

	
Mišljenja, primjedbe i prijedlozi mogu se dostaviti poštom na adresu: Općina Brinje, Jedinstveni upravni odjel, Frankopanska 35, 53260 Brinje ili na e-mail adresu: ured-nacelnika@brinje.hr
    
 

	Sukladno odredbama članka 11. Zakona o pravu na pristup informacijama („Narodne novine“, broj 25/13, 85/15, 69/22) izrađivač nacrta akta, nakon provedenog postupka savjetovanja  sastavlja izvješće  u kojem su sadržane prihvaćene ili neprihvaćene primjedbe i prijedlozi iz savjetovanja te ga objavljuje na službenoj stranici. 



